བདག་ཅག་གི་སྟོན་པ་སངས་རྒྱས་རྒྱལ་བ་གཤེན་རབ་མི་བོ་མཆོག་གི་ཞལ་སྔ་ནས།གསུང་དང་ཐུགས་ཀྱི་བསྟན་པ་རིམ་གྱིས་འབྱུང།།དེ་ཚེ་ང་ཉིད་མི་འབྱོན་ཡི་གེ་འབྱོན།།རྒྱལ་བའི་བསྟན་པ་ཡི་གེས་འཛིན་དགོས་པས།།འཕྲུལ་གྱི་ཡི་གེ་འདི་ལ་ཀུན་གྱིས་བཀུར།།ཞེས་གསུངས་པ་ལྟར་སྟོན་པ་བཀའ་དྲིན་ཅན་དེ་ཉིད་ཀྱིས་གདུལ་བྱའི་ཁམས་དང་བསྟུན་ཏེ་ཉོན་མོངས་པ་བརྒྱད་ཁྲི་བཞི་སྟོང་གི་གཉེན་པོར་བོན་གྱི་སྒོ་མོ་བརྒྱད་ཁྲི་བཞི་སྟོང་གཏན་ལ་ཕབས་པའི་གཞུང་ལུགས་རྒྱ་མཚོ་ཆེན་པོར་སྔར་བྱོན་མཁས་གྲུབ་རིམ་བྱོན་རྣམས་ཀྱིས་བདག་དོན་དུ་ཐོས་བསམ་སྒོམ་གསུམ་དང་གཞན་དོན་དུ་འཆད་རྩོད་རྩོམ་གསུམ་སྟེ།བྱ་བ་ལས་ཀྱི་འཁོར་ལོ་རྣམ་པ་གསུམ་གྱི་སྒོ་ནས་རྒྱལ་བསྟན་རིན་པོ་ཆེ་འདི་ཉིད་འཛིན་སྐྱོང་སྤེལ་གསུམ་གནང་བ་ལ་བརྟེན་ནས་དཀའ་ཚེགས་ཀྱི་ལམ་འཕྲང་ཀྱག་ཀྱོག་གི་མི་ལོ་སྟོང་ཕྲག་མང་པོར་བརྒྱུད་དེ་ད་བར་དུ་ཉམས་པ་མེད་པར་འཇིག་རྟེན་འདིར་འོད་སྟོང་འབར་བཞིན་དུ་གནས་མུས་ཡིན།